b'\n_START_ARTICLE_\nOve Pedersen\n_START_SECTION_\nKarriere som tr\xc3\xa6ner\n_START_PARAGRAPH_\nHan tr\xc3\xa6nede Herning Fremad i 1. division i 1999, og da de fusionerede med Ikast fS og dannede FC Midtjylland, fik han tr\xc3\xa6neransvaret for fusionen. Han rykkede p\xc3\xa5 den f\xc3\xb8rste s\xc3\xa6son, og klubben fik en god start i den bedste r\xc3\xa6kke med en 4.- og 3.-plads. Han blev da ogs\xc3\xa5 p\xc3\xa5 baggrund af 3.-pladsen k\xc3\xa5ret som \xc3\xa5rets tr\xc3\xa6ner i s\xc3\xa6sonen 2001-02. I 2002 gik turen videre til Esbjerg fB, som han ogs\xc3\xa5 fik succes med, kulminerende med bronzen i 2004. I \xc3\xa5rsskiftet 2005/2006 skiftede han til AGF, som overvintrede under nedrykningsstregen. Han skrev under p\xc3\xa5 en treethalvt\xc3\xa5rig aftale. De rykkede ogs\xc3\xa5 ned, men kom op igen \xc3\xa5ret efter, og da han forlod dem, l\xc3\xa5 de nummer 5 i SAS-ligaen ved \xc3\xa5rsskiftet 2008/2009. Herefter vendte han tilbage til Esbjerg, hvor han var tilknyttet frem til 2011._NEWLINE_Efter \xc3\xa5rene i Esbjerg fB drog han i 2011 videre til FC Vestsj\xc3\xa6lland. Han overtog holdet, da de spillede i 1.division. Efter s\xc3\xa6sonen 2012/13 rykkede klubben op i Superligaen. I deres debuts\xc3\xa6son i ligaen (2013/14) f\xc3\xb8rte Ove dem til en flot 9. plads. Efter s\xc3\xa6sonen udl\xc3\xb8b hans kontrakt dog, og hans tid i klubben var slut. Han kom imidlertid ikke til at v\xc3\xa6re arbejdsl\xc3\xb8s l\xc3\xa6nge, da OB i september 2014 ansatte ham til at redde klubbens eksistens i Superligaen efter en d\xc3\xa5rlig start p\xc3\xa5 s\xc3\xa6sonen. Han reddede klubben, men var efter s\xc3\xa6sonen 2014/15s afslutning igen arbejdsl\xc3\xb8s._NEWLINE_Arbejdsl\xc3\xb8s fik han dog ikke lov til at v\xc3\xa6re l\xc3\xa6nge, da FC Fredericia den 23. juni 2015 offentliggjorde, at Ove var deres nye cheftr\xc3\xa6ner. Efter kun et halvt \xc3\xa5r p\xc3\xa5 posten kom det frem, at han havde sagt ja til en ny udfordring i Hobro IK. Den 28. november 2016 blev han fyret i Hobro IK, selvom klubben p\xc3\xa5 dav\xc3\xa6rende tidspunkt l\xc3\xa5 nummer 1 i 1.division._NEWLINE_Tidligere i karrieren har han tr\xc3\xa6net ungdomslandsholdet i Qatar, og han har derfor en international tr\xc3\xa6neruddannelse.\n_START_SECTION_\nCivilt liv\n_START_PARAGRAPH_\nOve Pedersen er uddannet bankmand.'